[{"text_idx": "#000002", "text": "Arnas ariketak onuragarriak dira, birikietako ebakuntzaren ondoren"}, {"text_idx": "#000003", "text": "Birikietako erresekzioa (organo zati bat edo osoa erauztea) ebakuntza mingarrienetako bat da. Honako ebakuntza kirurgikoetan, birikari airea ateratzen zaio, eta berriz sartzen, ebakuntza amaitu ondoren. Baina, organoak ez du arnas ahalmen osoa berreskuratzen eta horrez gain, interbentziorik izan ez duen birikan ere arnas ahalmenak ere eragina du."}, {"text_idx": "#000005", "text": "Irudia: Arnas ariketen programak nabarmen murrizten du birikietako ebakuntzaren ondoko arazoen tasa. Datuen arabera, bataz beste gaixoen ospitaleko egonaldia bi egun laburragoa da, ebakuntzaren ondoren gaixoa bizkorrago berreskuratzea dakarrelako fisioterapiak."}, {"text_idx": "#000006", "text": "Orain arte, ebakuntza baino lehenagoko arnas fisioterapiak biriketako erresekzio ebakuntzetan duen eragina aztertu izan da; baina ez zekiten arnas ariketetan oinarrituriko programa batek zer-nolako eragina izan zezakeen birika segmentu bat, lobulu bat, bi lobulu edo birika oso bat kendu dioten pertsona baten susperraldian. Ebakuntza osteko arnas programen eraginak aztertu ditu Ana Rodriguez fisioterapeutak, Nafarroako Ospitaleko gaixoen 237 gaixoen datuak izan zituen ikergai. Guztira bi talderen emaitzak erkatu zituen: bata, ebakuntzaren ondoren fisioterapia tratamendurik izan ez zuten 114 gaixoz osatutako kontrol taldea zen. Eta, bestea, ebakuntzaren ostean alta hartu arte, arnas fisioterapia (20 minutuko ariketak) egin zuten 123 gaixoekin osatutakoa."}, {"text_idx": "#000008", "text": "\u201cEbakuntzaren biharamunean logelan sartzen zarenean, pertsonak tresnak eta zundak ditu inguruan. Hasiera bateko balorazioa egin eta ariketekin lanean hasi behar da. Gaixoaren joera da arnasa leuna egitea, eztulik eta hasperenik egin gabe; izan ere, arnasa hartzen duen bakoitzean mina hartzen du, nahiz eta medikuek sendagaien bidez mina egoki kontrolatu\u201d azaldu du Ana Rodriguezek."}, {"text_idx": "#000010", "text": "Talde esperimentalak izan zuen ariketa programa egunerokoa zen eta 20 minutuko tratamendu saioak ziren, birikak berriz zabaltzeko, jariakinak errazago drainatzeko eta arnasari eta jarrerari lotutako gorabehera biomekanikoak zuzentzeko."}, {"text_idx": "#000011", "text": "Ebakuntzaren ondoko arnas fisioterapiako ariketen xedea da aire jario eta bolumen ezberdinak sortzea, biriken bentilazio ahalmena handitzeko. Pizgarri bolumetrikoa erabiltzen da: tresna enboloduna da, biriketan sartu den aire kopurua markatzen duena. Gainera, eztul efektiboa entrenatzen da, metatutako jariakinak errazago kanporatzeko. Batez ere, pertsona hezten da, berreskuratze prozesuan partaidetza aktiboa izan dezan. \u201cGaixook eginiko lana eskertzen dute, eta, gainera, badakite ikasitako fisioterapia ariketak oso lagungarri izango zaizkiela etxera itzultzean\u201d baieztatu du Ana Rodriguez fisioterapeutak."}, {"text_idx": "#000025", "text": "Gainpisuak eta arnasketa arazoek eragina dute loaren apnean"}]